
ОБЩИНСКИ СЪВЕТ - КИРКОВО


НАРЕДБА
ЗА УПРАВЛЕНИЕ НА ОТПАДЪЦИТЕ
НА ТЕРИТОРИЯТА НА ОБЩИНА КИРКОВО


В сила от 29.03.2018 г.
Приета на заседание на Общински съвет – Кирково с  решение №353 към протокол № 34 от 29.03.2018 г., частично отменено с решение №268/12.11.2019г. по Административно дело№277/2019г. на Административния съд –Кърджали., изм. и доп. с решение №200 от протокол. № 20/ 16.06.2025г. на ОбС-Кирково.






с. Кирково
март, 2018 г.

Раздел I. ОБЩИ РАЗПОРЕДБИ
Чл. 1. Тази Наредба урежда: 
(1) Екологосъобразното управление на отпадъците на територията на Община Кирково с цел предотвратяване, намаляване или ограничаване вредното въздействие на отпадъците върху човешкото здраве и околната среда;
(2) Правата и задълженията на общинската администрация, физическите и юридическите лица, учрежденията и организациите, при чиято дейност се образуват и/или третират отпадъци, във връзка с ежедневното поддържане и опазване на чистотата на местата за обществено ползване, сградите, дворовете и прилежащите територии.
(3) Реда и условията за изхвърлянето, събирането, транспортирането, претоварването, оползотворяването и обезвреждането на битови /БО/ и строителни отпадъци /СО/, включително биоотпадъци, опасни битови отпадъци /ОБО/,  масово разпространени отпадъци /МРО/, в т.ч. отпадъци от хартия и картон, метали, пластмаса и стъкло, отпадъци от опаковки от хартия и картон, пластмаси, метали и стъкло,  негодни за употреба батерии и акумулатори /НУБА/, излязло от употреба електрическо и електронно оборудване /ИУЕЕО/, отработени моторни масла /ОММ/, излезли от употреба моторни превозни средства /ИУМПС/, излезли от употреба автомобилни гуми /ИУАГ/, отпадъци от черни и цветни метали /ОЧЦМ/. 
(4) Контрола, глобите и санкциите за нарушаване разпоредбите на настоящата наредба.
Чл. 2. Наредбата се прилага за всички населени места на територията на община Кирково и се отнася до всички физически лица, които живеят или временно пребивават на територията на Общината, както и до юридическите лица, едноличните търговци, организациите и учрежденията, осъществяващи дейност на нейна територия.
Чл.3. Лицата, при чиято дейност се образуват и/или третират отпадъци, прилагат следния приоритетен ред (йерархия) при управлението на отпадъците:
1. предотвратяване на образуването им;
1. подготовка за повторна употреба;
1. рециклиране;
1. друго оползотворяване, например оползотворяване за получаване на енергия;
1. обезвреждане/депониране/.
Раздел II.
ПРАВА И ЗАДЪЛЖЕНИЯ НА КМЕТА НА ОБЩИНАТА
Чл.4. Кметът на общината планира, организира и контролира управлението на битовите, строителните, производствени и опасни отпадъци, образувани на нейна територия, съобразно изискванията на Закона за управление на отпадъците /ЗУО/ и свързаните с него подзаконови нормативни актове. 
Чл.5. (1) Кметът на общината отговаря за:
1. Осигуряването на съдове за събиране на битовите отпадъци - контейнери, кофи и други;
2. Събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им;
3. Почистването на уличните платна, площадите, алеите, парковите и другите територии от населените места, предназначени за обществено ползване;
4. Избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;
5. Организирането на събирането, оползотворяването и обезвреждането на строителни отпадъци от ремонтна дейност, образувани от домакинствата на територията на общината;
6. Разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;
7. Организирането на дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;
8. изпълнение на решенията по чл.26, ал.1 от ЗУО на общите събрания на регионалните сдружения по чл.24, ал.1 и съдейства за създаване на центрове за повторна употреба, поправка и подготовка за повторна употреба;
9. Организирането на разделно събиране на опасните битови отпадъци извън обхвата на наредбите по чл. 13, ал. 1 от ЗУО и предаването им за оползотворяване и/или обезвреждане;
10. Разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;
11. Осигуряването на площадки за безвъзмездно предаване на разделно събрани отпадъци от домакинствата на територията на общината, в т.ч. едрогабаритни отпадъци, опасни отпадъци и други;
12. Почистването от отпадъци на общинските пътища; 
13. Осигурява информация на обществеността чрез интернет страницата, както и по друг подходящ начин;
14. Поддържането на регистър на площадките за предаване на отпадъци от пластмаси, стъкло, хартия и картон на територията общината;
15. Предотвратяването на изхвърлянето на отпадъци на неразрешени за това места и/или създаването на незаконни сметища и организиране на почистването им.
(2) Площадките по ал. 1, т. 11 се осигуряват и експлоатират самостоятелно от общината или чрез сключване на писмен договор с лице, притежаващо разрешение по чл. 35, ал. 1 от ЗУО за съответната дейност и за отпадъци със съответния код съгласно наредбата за класификация на отпадъците.
(3) За площадките по ал. 1, т. 11, които се осигуряват и експлоатират самостоятелно от общината, не се прилагат изискванията на чл. 38, ал. 1, изречение първо и чл. 69, ал. 2 от ЗУО и на тях не могат да се разполагат контейнери – собственост на лица, които изпълняват задълженията си индивидуално, или на организации по оползотворяване.
Чл.6. (1) Кметът на общината организира изпълнението на задълженията си за участие в системите за разделно събиране по чл. 5, т. 6, като сключва договори при условия и ред, определен с решение на общинския съвет, със:
1. Организации по оползотворяване, притежаващи разрешение, издадено по реда на глава пета, раздел III от ЗУО и/или
2. Други лица, притежаващи разрешение или регистрационен документ, издаден по реда на глава пета, раздели I и II от Закона за управление на отпадъците, за извършване на дейности по събиране, транспортиране, рециклиране и/или оползотворяване на отпадъци на територията на съответната община.
(2) С договорите по ал. 1 се урежда разделното събиране на отпадъци от домакинствата, административните, социалните и обществените сгради, заведенията за обществено хранене, търговските обекти и обектите за отдих, забавления и туризъм.
(3) С договорите по ал. 1 се определят най-малко следните условия:
1. Изискванията към системата за разделно събиране на отпадъците от домакинствата, в т.ч. обслужвано население, вид, брой и разположение на съдовете и площадките за разделно събиране на отпадъците, честота на обслужване;
2. Количествени цели за разделно събиране, рециклиране и оползотворяване на отпадъците от домакинствата и подобни отпадъци, както и условията и редът за отчитане на тяхното изпълнение;
3. Задълженията за контрол по спазване на изискванията за разделно събиране на територията на общината;
4. Задълженията за предоставяне на информация на гражданите на Община Кирково по прилагане на системата за разделно събиране, провеждане на образователни и информационни кампании и работа с обществеността.
Чл.7. (1) Кметът на община Кирково разработва и изпълнява Програма за управление на отпадъците на територията на Община Кирково, като част от общинската Програмата за опазване на околната среда.
(2) Програмата се разработва и приема за период, който съвпада с периода на действие на Националния план за управление на отпадъците и се актуализира при промяна на фактическите и/или нормативните условия;
(3) Кмета на общината предоставя на Общински съвет - Кирково информация за изпълнение на Програмата за управление на отпадъците ежегодно до 31 март на текущата година за предходната година.
Раздел III.
ПРАВА, ЗАДЪЛЖЕНИЯ И ОТГОВОРНОСТИ НА ФИЗИЧЕСКИТЕ И ЮРИДИЧЕСКИТЕ ЛИЦА
Чл.8. (1) Лицата, при чиято дейност се образуват отпадъци, и притежателите на отпадъци ги третират самостоятелно или ги предоставят за събиране, транспортиране и третиране на лица, които имат право да извършват тези дейности в съответствие с изискванията на ЗУО.
(2) Предаването и приемането на производствените, строителните и опасните отпадъци се извършват само въз основа на писмен договор с лица, притежаващи разрешение, комплексно разрешително или регистрационен документ за съответната дейност и площадка за отпадъци със съответния код съгласно наредбата по чл. 3 от ЗУО за класификация на отпадъците;
(3) Третирането на опасните отпадъци се извършва от лица, притежаващи разрешение, комплексно разрешително или регистрационен документ по чл.35 от ЗУО; 
(4) Притежателите на отпадъци по ал.1 са длъжни:
1. Да изпълняват разпоредбите на националното и местното законодателство за третиране на различните по вид, произход и свойства отпадъци; 
2. Да предприемат всички мерки за несмесване на опасни отпадъци с други отпадъци или на оползотворими с неоползотворими отпадъци;
3. Да организират безопасното съхраняване на отпадъците, за които няма подходящи средства за третиране до предаването им на лица, притежаващи разрешение, комплексно разрешително или регистрационен документ.
(5) Притежателите на отпадъци ги предоставят за събиране, транспортиране, оползотворяване или обезвреждане на лица, притежаващи разрешение, комплексно разрешително или регистрационен документ за съответната дейност, или ги оползотворяват и/или обезвреждат сами в съответствие с действащото законодателство и настоящата Наредба.
Чл.9.(1) Физическите лица, пребиваващи на територията на Община Кирково, едноличните търговци и юридическите лица, извършващи дейност на територията на Община Кирково имат право:
1. Да правят предложения за подобряване на организацията и изпълнението на дейностите по третиране на отпадъците и поддържане на чистотата на територията на общината;
2. Да сигнализират общинската администрация и кметовете на населените места за нарушения на разпоредбите на Закона за управление на отпадъците /ЗУО/ и настоящата наредба;
3. Да сигнализират  общинската администрация и кметовете на населените места за неизпълнение или некачествено изпълнение на задълженията на лицата, извършващи дейностите по третиране на отпадъците и поддържане на чистотата на територията на Общината.
(2) Физическите лица, едноличните търговци и юридическите лица са длъжни:
1. Да изхвърлят отпадъците си само в определените за целта съдове, като ги опазват и не допускат повреждането им, както и разпиляване на отпадъци извън тях;
2. Да спазват регламентираните с настоящата наредба ред за третиране на всеки конкретен вид отпадък;
3. Да спазват разпоредбите за депониране и/или обезвреждане на строителни отпадъци в определените за това депа;
4. Всички собственици на временни обекти са длъжни да ги премахнат, след отпадане на необходимостта от тях, както и да почистят терена;
5. Всички собственици на излезли от употреба моторни превозни средства/ИУМПС/ са длъжни да ги предадат на площадка за временно съхраняване или в център за разкомплектоване на ИУМПС;
6. Всички лица, собственици, ползватели и наематели на недвижими имоти, включително и на търговски обекти или части от тях, са длъжни да изхвърлят масово разпространените отпадъци /МРО/ и други оползотворими отпадъци разделно на определените за тази цел;
7. Собственици, наематели и ползватели на недвижими имоти, намиращи се в райони без изградена канализационна система са длъжни да почистват своевременно водоплътните  изгребни /септични/ ями, като не допускат замърсяване. Почистването се извършва от специализирана техника и лица, имащи сключен договор с ВиК – оператор;
8. Всички лица са длъжни да съдействат на контролните органи при изпълнение на задълженията им по настоящата наредба и при констатиране на нарушенията.
Чл.10. Забранява се:
1. Нерегламентираното изхвърляне и изгаряне или друга форма на неконтролирано управление на отпадъците. 
2. Изхвърлянето в съдовете за разделно събиране на отпадъци, различни по вид от обозначените. /при наличие на контейнери за разделно събиране/
3. Изхвърлянето на отпадъци от производствени и търговски обекти, заведения за обществено хранене, административни и жилищни сгради, в уличните кошчета за смет;
4.  Изхвърлянето на ИУЕЕО и негодни за употреба батерии в съдовете за отпадъци, както и смесването им с други отпадъци;
5. Изваждането на отпадъци от съдовете за битови отпадъци или от съдовете за разделно събиране на отпадъци /след въвеждане на системата за разделно събиране/, освен от лицата, на които е възложено тяхното обслужване;
6. Изхвърлянето в съдовете за отпадъци и около тях  на едрогабаритни, строителни и растителни отпадъци, земни маси, трупове на животни, както и отпадъци с потенциално висок екологичен и здравен риск, които биха могли да доведат до увреждане на самите съдове, сметосъбиращата и сметоизвозващата техника;
7. Паленето и изгарянето на отпадъци и материали и изхвърлянето на незагасена жар в съдовете за смет, освен в случаите когато изгарянето се извършва в специализирани съоръжения;
8.  Разместването и повреждането на съдовете за отпадъци;
9. Спирането и паркирането на превозни средства пред съдовете за отпадъци по начин, който възпрепятства събирането и извозването им;
10. Замърсяването и изхвърлянето на всякакъв вид отпадъци на местата за обществено ползване;
11. Изхвърлянето и натрупването на битови, строителни и растителни отпадъци, земни маси, трупове на животни, едрогабаритни и както и всякакъв друг вид отпадък край пътища, пътеки, граници между имоти, речни корита, дерета и места за обществено ползване; 
12. Временно съхранение на земни маси, отпадъци от строителна и селскостопанска дейност, и материали на места за обществено ползване и общински терени, а също и край пътища, речни корита и дерета;
13. Изхвърлянето на отработени моторни масла и отпадъчни нефтопродукти в съдовете за отпадъци, повърхностните води, в канализационната система, на места за обществено ползване, както и директно върху почвата.
14. Забранява се транспортирането на материали, стоки, продукция и отпадъци на територията на община Кирково, от транспортни средства без надлежно уплътнени и не покрити каросерии, както и с непочистена ходова част.
15. Забранява се изхвърлянето и изливането в дъждоприемните шахти и в канализационните мрежи и съоръжения на отпадъци и отпадъчни вещества.
16. Изгарянето на всякакви видове отпадъци, освен в случаите, когато изгарянето се извършва в специализирани съоръжения, на които са издадени съответните разрешителни.
Чл.11. Отговорност за спазване на разпоредбите на Настоящата наредба носят физическите лица, едноличните търговци или юридическите лица.
Раздел IV.
ОРГАНИЗАЦИЯ НА ДЕЙНОСТТА ПО ТРЕТИРАНЕ НА БИТОВИТЕ ОТПАДЪЦИ И ПОДДЪРЖАНЕ НА ЧИСТОТАТА.
Чл.12 (1) ) Събирането на битови отпадъци на територията на община Кирково се извършва чрез контейнери, кофи, улични кошчета и др. осигурени от кмета на общината и разположени на площадки, чието местоположение е одобрено от кмета на съответното населено място и съгласувано с кмета на общината.
(2) Съдовете за отпадъци се поддържат в добро техническо състояние и естетичен вид.
(3) Площадките, на които са разположени съдовете за отпадъци се почистват след всяко обслужване. Не се допуска разпиляване на отпадъци при обслужването им.
Чл.13. (1) Дейности по събиране, съхранение, транспортиране, оползотворяване и/или обезвреждане на битови отпадъци могат да извършват лица, притежаващи разрешение или регистрационен документ за извършване на дейности с отпадъци съгласно изискванията на ЗУО.
(2) Събирането и транспортирането на битовите отпадъци от БКС „Чистота“ към Общинска администрация Кирково се извършва на основание Регистрационен документ издаден от РИОСВ- Хасково в изпълнение на чл.78, ал.1 от Закона за управление на отпадъците.
Чл.14. (1) Кметът на общината осигурява условия, при които всеки притежател на битови отпадъци се обслужва от лица, притежаващи разрешение или регистрация съгласно изискванията на ЗУО, на които е предоставено право да извършват дейности по тяхното събиране, транспортиране, оползотворяване и/или обезвреждане.
(2) Събирането, извозването и обезвреждането на битовите отпадъци от населените места, включени в системата за организирано сметосъбиране и сметоизвозване на територията на община Кирково се извършва от БКС „Чистота“ към Общинска администрация Кирково.
(3) Служителите на БКС „Чистота“ са длъжни:
1.Да изпълняват задачите, предмет на тяхната дейност, качествено, в съответствие с утвърдените графици и организационни схеми, като стриктно спазват санитарно.-хигиенните и екологични изисквания.
2.Да не допускат замърсявания в процеса на извършваните от тях дейности.
3.Да не променят без съгласуване от общинска администрация маршрутите на обслужване и местоположението на съдовете за ТБО.
4.Да поддържат в добро техническо състояние и естетичен вид съдовете за ТБО и сметоизвозващите автомобили.
Чл.15. Почистването на пазарите, местата за улична търговия, паркингите, автогарите, административните, производствените, складовите помещения и др. подобни, прилежащите им тротоари, зелени площи и др. терени, се осигурява от лицата, които ги стопанисват и експлоатират.
Чл.16. Всички лица, собственици, наематели и ползватели на недвижими имоти или части от тях, са длъжни:
1.Да опазват, почистват и поддържат чистотата в сградите, незастроените части от имотите /дворовете/ и прилежащите територии към тях;
2.Да почистват прилежащите тротоарите пред имотите от сняг и лед, а също така и ледените висулки от сградите.
Чл.17. (1) Фирмите и организациите, които образуват отпадъци различни от битовите, са длъжни да организират сами събирането и транспортирането им до инсталации за обезвреждане или на депо, ако депонирането им е разрешено.
(2) Транспортирането на отпадъците може да се извършва и от фирмите, притежаващи разрешително за дейности с отпадъци въз основа на сключен договор за заплащане на услугата по третиране на съответния вид отпадък.
Чл.18. (1) Отговорен за дейностите по обезвреждане /депониране/ на битовите отпадъци и стопанисването на съоръжението /депото/ по време на неговата експлоатация и след това, е операторът на съоръжението за обезвреждане /депото/.
(2) Операторът на депото задължително трябва да притежава разрешение за дейността по чл. 35 от ЗУО.
Чл.19. (1) За услугите по събирането, извозването, преработването, обезвреждането на битови отпадъци в депа или други съоръжения и за поддържането на чистотата на местата за обществено ползване, данъчно задължените лица на територията на община Кирково заплащат такса за битови отпадъци, определена от Общински съвет Кирково.
(2) Границите на районите и видът на предлаганите услуги по ал.1 в съответното населено място, както и честотата на сметоизвозване, се определят със заповед на Кмета на общината и е обявяват публично в срок до 30 октомври на предходната година.
Раздел V.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ И ТРАНСПОРТИРАНЕ НА СТРОИТЕЛНИ ОТПАДЪЦИ 
Чл.20. Дейностите по събиране, транспортиране и третиране на строителни отпадъци /СО/ се извършват от лица, които имат право да извършват тези дейности съгласно чл. 35 от ЗУО.
Чл.21. Дейностите по разрушаване или отстраняване на азбест и/или азбестосъдържащи отпадъци се извършват след получаване на разрешение от директора на регионалната здравна инспекция съгласно глава втора, раздел VІІ от Закона за здравето.
Чл.22. При извършване на СМР и/или при премахване на строежи СО се третират от лица, които имат право да извършват дейности по третиране на СО съгласно чл. 35 от ЗУО, или се предават за третиране на лица, които имат право да извършват дейности по третиране на СО съгласно чл. 35 от  ЗУО.
(2) Строителните отпадъци по ал. 1 се събират, съхраняват, транспортират и подготвят за оползотворяване разделно.
(3) Строителните отпадъци се подготвят за оползотворяване и се рециклират на площадките по чл. 20, ал. 1 от Наредбата за управление на строителните отпадъци и за влагане на рециклирани строителни материали.
Чл.23. Предаването и приемането на СО се извършва само въз основа на писмен договор между възложителя на СМР или възложителя на премахването на строежи с лица, имащи право да извършват съответната дейност с отпадъци съгласно чл. 35 от ЗУО със съответния код съгласно наредбата по чл. 3, ал. 1 от ЗУО за класификация на отпадъците с цел осигуряване постигането на целите за материално оползотворяване на СО.
Чл.24. (1) Възложителят на СМР и/или възложителят на премахване на строежи  изготвят план за управление на строителни отпадъци (ПУСО) в обхват и съдържание, определени в Наредбата за управление на строителните отпадъци и за влагане на рециклирани строителни материали. 
(2) Изискването по ал. 1 не се прилага за:  
1. премахване на сгради с разгъната застроена площ (РЗП), по-малка от 300 кв. м; 
2. премахване на сгради с паянтова конструкция; 
3. реконструкция и основен ремонт на строежи с РЗП, по-малка от 700 кв. м; 
4. промяна предназначението на строежи с РЗП, по-малка от 700 кв. м; 
5. строеж на сгради с РЗП, по-малка от 700 кв. м; 
6. изграждане, реконструкция, основен ремонт и премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1500 линейни метра в урбанизирани територии; 
7. изграждане, реконструкция и основен ремонт на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 5000 линейни метра извън урбанизирани територии; 
8. (Отменен с решение №268/12.11.2019г. на Административния съд-Кърджали) премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 500 линейни метра извън урбанизирани територии; 
9. (Отменен с решение №268/12.11.2019г.на Административния съд-Кърджали) изграждане, рехабилитация, основен ремонт, реконструкция и премахване на пътища с дължина до 300 линейни метра. 
10. премахване на негодни за ползване или застрашаващи безопасността строежи, когато е наредено по спешност от компетентен орган, с РЗП, по-малка от 300 кв. м; 
11. изграждане и премахване на строежи от шеста категория; 
12. всички текущи ремонти. 
(3) За всички СМР и/или премахване на строежи извън обхвата на изключенията по ал.2 се изготвя ПУСО и се прилагат изискванията на Наредбата за управление на строителните отпадъци и за влагане на рециклирани строителни материали.
Чл. 25. (1) Лицата по чл.24, ал.(2), при чиято дейност се образуват строителни отпадъци в резултат на текущи ремонти в домакинствата, офиси, търговски обекти, административни сгради и други са длъжни да ги събират и сортират по видове в специализирани контейнери и/или чували на мястото на образуването им. 
(2) Специализираните контейнери се дават по заявка от страна на лицата, при чиято дейност се образуват отпадъци отправена към лицата, които имат право да извършват дейността на територията на Община Кирково.
(3) Лицата по ал.1 носят отговорност генерираните от ремонтните дейности строителни отпадъци да не бъдат разпилявани и да бъдат изхвърляни в доставените за целта специализирани контейнери, както и да не бъдат смесвани с друг вид отпадъци.
Чл. 26. (1) Транспортиране на строителните отпадъци в специализираните контейнери и/или чували по чл.25 се извършва до инсталации/депа за третиране на строителни отпадъци/площадки за съхраняване на строителни отпадъци от лица, на които е предоставено правото да извършват дейността съгласно чл.35 от ЗУО.
Чл.27. (1) Собственика, инвеститора, възложителя или изпълнителя на дейността, от която се формират СО, касаещи обекти, за които се издава разрешение за строеж и се открива строителна линия, както и за премахване на незаконни строежи е отговорен за третирането и транспортирането им. 
(2) Отговорното лице по ал.(1)  е длъжно:
1. Да не допуска по време на строителството замърсяване на тангиращите с обекта тротоари, улични платна, зелени площи и други терени, със строителни материали, СО и земни маси (ЗМ), както и да не допуска повреждането им с тежка техника;
2. Да не допуска натрупването и разхвърлянето на строителни материали и отпадъци извън границите на обектите и строителните площадки, приготвянето на варови, циментови и други разтвори върху тротоари, улични платна, дъждоприемни шахти,  озеленени площи и на отстояние, по-малко от 1.5 м.(метър и половина) от стволовете на дървета или храсти/освен в специални за целта подложки/;
3. Да не допуска по време на строителството, дейностите по премахване и разрушаване, както и дейностите по третиране и транспортиране на земни маси и СО, замърсяване на околното пространство с прахови частици;
4. Да не допуска депониране и/или изхвърляне на строителни отпадъци и земни маси извън местата, определени за обезвреждането, оползотворяването и/или  депонирането им;
5. Да не допуска транспортиране на СО, ЗМ и други насипни товари в транспортни средства с неуплътнени и непокрити каросерии;
6. Да не допуска при транспортиране на СО, ЗМ и други насипни товари замърсяване на уличните платна;
7. Да не допуска формирането на временни депа за изкопни земни маси без издадено писмено разрешение от Община Кирково или писмено разрешение от собствениците на частния терен;
8. Да не допуска  изхвърлянето на едро-габаритни, битови и строителни отпадъци и материали директно от етажите на строителните обекти, освен в случаите когато се извършва чрез специализирано съоръжение;
9. Да почистват ходовата част на транспортните средства преди излизането им от строителния обект;
10. Да не допуска изливане на остатъчния бетон от бетон-помпата върху зелени площи, тротоари, пътното платно, дъждоприемни шахти и други терени общинска собственост. При работа с бетон-помпа, остатъчния бетон да се излива в специално подготвени форми (тави) от строителя, в рамките на строителната площадка;
11. Да съхранява копие от всички необходими документи /строително разрешение, план за управление на СО, направление за извозване на СО и ЗМ, пропуск за движение на автомобилите извозващи СО и ЗМ и др./ на строителния обект;
12. След приключване на строителството да възстанови първоначалния вид на тротоара, уличното платно, зелените площи и др. терени, които са били включени в строителната площадка на обекта. 
Чл.28. Забранява се:
	1. Нерегламентираното изхвърляне, изгаряне, както и всяка друга форма на нерегламентирано третиране на СО, в т. ч. изхвърлянето им в контейнерите за събиране на битови отпадъци или разделно събиране на отпадъци от опаковки
	2.Натрупването и/или разпиляването на строителни отпадъци извън границите на обектите и строителните площадки;
	3.Замърсяването на обекта и прилежащите територии след приключване на СMP;
4.Транспортирането на строителни отпадъци и изкопани земни маси в транспортни средства с неуплътнени каросерии и/или без предпазни мрежи;
5. Напускането на транспортните средства от строителния обект с непочистена ходова част;
6. Смесване на изкопани земни маси с други строителни отпадъци;
7. Извършването на строителни и ремонтни дейности на сгради и строителни обекти без плътна ограда;
8. Изхвърлянето на изкопани земни маси и/или строителни отпадъци край пътища, пътеки, граници между имоти, кариери, речни корита и дерета;
РАЗДЕЛ VI
ОРГАНИЗАЦИЯ НА ДЕЙНОСТИТЕ ПО УПРАВЛЕНИЕ НА БИООТПАДЪЦИТЕ
Чл.29. (1) Кметът на общината осигурява разделно събиране и оползотворяване на биоотпадъците от поддържането на обществени площи, паркове и градини по чл. 34, ал. 1 от ЗУО на територията на общината.
(2) Биоотпадъците по ал. 1, както и отпадъците от зелените площи към търговски обекти, производствени, стопански и административни сгради се третират чрез компостиране или анаеробно разграждане, по начин, който осигурява висока степен на защита на околната среда.
(3) Дейностите по ал. 1 и 2 се извършват при спазване на изискванията на ЗУО, на Наредбата за разделно събиране на биоотпадъци и третиране на биоразградимите отпадъци и разпоредбите на настоящата наредба. 
Чл.30. (1) Общинските системи за разделно събиране обхващат само биоотпадъци по приложение № 1 на Наредбата за разделно събиране на биоотпадъци и третиране на биоразградимите отпадъци. 
(2) Биоотпадъците от домакинствата на територията на общината се събират разделно.
(3) Администрацията на община Кирково осигурява подходящи съдове (компостери за домашно компостиране) за събиране на отпадъците по ал.2.
Чл.31. (1) Системите за разделно събиране включват:
1. съдове за събиране на биоотпадъците при източника на образуване;
2. специализирани транспортни средства, необходими за тяхното обслужване;
3. специализирана техника за раздробяване и нарязване на биоотпадъците; 
4. площадки за събиране и временно съхраняване на биоотпадъците, и/или
5. други елементи в зависимост от вида на системата.
(2) Съдовете за многократно използване трябва да са кафяви на цвят, да са водоустойчиви, достатъчно здрави и устойчиви на скъсване или напукване, при нормални условия на ползване да се затварят плътно и да се почистват и дезинфекцират лесно.
(3) Съдовете по ал. 2 трябва да са обозначени с ясно видим надпис, съдържащ информация за вида на събираните в тях биоотпадъци.
(4) Местата за разполагане на съдовете за разделно събиране и съхраняване на биоотпадъци от зелени площи, паркове и градини се определят от кмета на общината.
Чл.32. (1) Кметът на общината включва като неразделна част от програмата по чл. 52 от ЗУО мерки за предотвратяване образуването на биоотпадъци, разделно събиране и оползотворяване на биоотпадъците на територията на общината, отчитайки специфичните условия на отделните видове населени места (големина, тип, брой жители и др.).
(2) Мерките по ал. 1 включват най-малко:
1. поетапно въвеждане на разделно събиране и оползотворяване на биоотпадъците, събирани чрез общинската система за разделно събиране, както и изчисляване на броя на домакинствата и на населението на общината, обслужвани от общинската система за разделно събиране;
2. разделно събиране и оползотворяване на биоотпадъците от обществени зелени площи, паркове и градини;
3. план за изграждане на съоръженията за оползотворяване на биоотпадъците, когато такива са предвидени на територията на общината, съгласно решението по чл. 26, ал. 1, т. 4 от ЗУО, в т.ч. определяне на местоположението, необходимия капацитет и технология за третиране;
4. насърчаване компостирането на място;
5. повишаване информираността на населението за ползите и изискванията за разделното събиране и третиране на биоотпадъците.
Чл.33. Забранява ce:
	1. неконтролираното изгаряне на биоотпадъци;
	2. депонирането и/или обезвреждането на биоотпадъците по какъвто и да е друг начин, в случай че могат да бъдат рециклирани или оползотворени на територията на страната;
	3. смесването на разделно събрани биоотпадъци с други видове отпадъци;
	4. изхвърлянето на биоотпадъци в контейнерите за събиране на смесени битови отпадъци при наличие на осигурени системи за разделно събиране на биоотпадъци;
	5. изхвърлянето на биоотпадъци в контейнери за рециклируеми отпадъци.
	6. депонирането и /или обезвреждането на биоотпадъци от поддържането на зелени площи, паркове и градини, от зелени площи към търговски обекти, стопански и административни сгради.
Раздел VII.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА ОПАСНИ ОТПАДЪЦИ ОТ БИТА
    Чл.34. Третирането на опасни отпадъци се извършва от лица, притежаващи разрешение по чл. 35 от ЗУО.
Чл.35. Опасните отпадъци от бита се предават за оползотворяване и/или обезвреждане на общинските площадки за безвъзмездно предаване на разделно събрани отпадъци от домакинствата, разположени на територията на Община Кирково или на лица, притежаващи разрешение по чл. 35 от ЗУО.
Раздел VIII.
ОРГАНИЗАЦИЯ НА ДЕЙНОСТИТЕ ПО ТРЕТИРАНЕ НА МАСОВО РАЗПРОСТРАНЕНИ ОТПАДЪЦИ
Чл.36. Кметът на общината организира дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци.
Чл.37. (1) Лицата, при чиято дейност се образуват оползотворими отпадъци от хартия и картон, метали, пластмаси и стъкло, след въвеждане на система за разделно събиране на отпадъци са длъжни да:
1. събират оползотворимите разделно от неоползотворимите и биоразградимите битови отпадъци;
2. предават и/или изхвърлят  в определените за целта съдове или места;
3. спазват указанията за изхвърляне на разделно събраните специфични отпадъци, посочени на съдовете за разделно събиране, както и да привеждат отпадъците във възможно най-малък обем, да ги почистват от отпадъците от хранителни и/или други остатъци или примеси и да не смесват оползотворимите отпадъци със смесените БО;
4. Не изхвърлят други отпадъци в съответния вид контейнер за разделно събиране освен обозначените;
5. Не поставят отпадъците извън съдовете за разделно събиране, независимо от обема им;
6. Не изваждат отпадъците от съдовете за разделно събиране; 
(2) Лицата, извършващи търговска дейност в търговски обекти, производствени и стопански сгради, здравни заведения, заведения за хранене и развлечения, обекти за комунални и други услуги, хотели и други места за настаняване и съпътстващи производството занаятчийски дейности, след въвеждане на система за разделно събиране на отпадъците са длъжни да:  
1. Събират разделно отпадъци от хартия и картон, метали, пластмаси и стъкло и ги предават на лицата, с които Община Кирково има сключен договор, съгласно утвърден  график или на лица, притежаващи разрешение по чл.35 от ЗУО и/или на организация по оползотворяване; 
2. Събират разделно в специализирани съдове и/или чували оползотворимите отпадъци, като вземат мерки за тяхното временно съхранение на територията на обекта до предаването им за оползотворяване;
(3) Лицата, извън посочените в ал.2 /учебни и детски заведения, офиси, административни сгради, както и от домакинствата/ при чиято дейност се образуват оползотворими отпадъци от хартия и картон, метали, пластмаси и стъкло, са длъжни да ги събират разделно, да ги изхвърлят в специализираните съдове от съществуващата система или да ги предават за оползотворяване на лица, притежаващи разрешително за съответната дейност;
(4) При въведена система за разделно събиране на отпадъци се забранява:
	1. смесването на събраните отпадъци от опаковки и други отпадъчни материали от хартия и картон, пластмаси, стъкло и метали с други материали или отпадъци по начин, затрудняващ последващото им рециклиране или оползотворяване;
	2. депонирането, изгарянето без оползотворяване на енергията и/или обезвреждането по какъвто и да е друг начин на отпадъци от опаковки и отпадъчни материали от хартия и картон, пластмаса, стъкло и метали, които могат да бъдат рециклирани и/или оползотворени по друг начин на територията на страната;
	3. изхвърлянето на отпадъци от опаковки, обозначени с маркировка за разделно събиране и други отпадъчни материали от хартия и картон, пластмаси, стъкло и метали в контейнерите за смесен битов отпадък.
	4. поставянето на отпадъци от опаковки извън съдовете за разделно събиране, дори когато те са обемни;
	5. изваждането на отпадъци от съдовете за разделно събиране на отпадъци;
	6. изхвърлянето на материали, които могат да предизвикат запалване на отпадъците в съдовете за разделно събиране;
	7. лепенето на рекламни и/или други материали върху съдовете за разделно събиране;
(5) Притежателите на отпадъци от опаковки и отпадъчни материали от хартия и картон, пластмаси, метал и стъкло се задължават:
	1. да затварят капаците на съдовете за разделно събиране на отпадъци при използване на системата от цветни контейнери; 
	2. да опазват съдовете за разделно събиране и да не ги местят от определените места, на които са разположени.
	3. да спазват изискванията на настоящата наредба.
РАЗДЕЛ IX.
ИЗИСКВАНИЯ КЪМ ПЛОЩАДКИТЕ ЗА ПРИЕМАНЕ НА ОТПАДЪЦИ ОТ ХАРТИЯ И КАРТОН, ПЛАСТМАСИ И СТЪКЛО
Чл.38. (1) Площадките за предаване на отпадъци от хартия, картон, пластмаси и стъкло трябва да отговарят на следните изисквания:
	1. да са оградени, с осигурена охрана и контролно – пропускателен пункт, с изградена инфраструктура, с покритие от асфалт и/или бетон;
	2. да са с достатъчна складова площ – закрита или закрит контейнер за съхраняване на приетите отпадъци: хартия, картон, видовете пластмаси /PET, LDPE, HDPE/ и др. и стъкло по видове;
	3. да са снабдени с кантар за измерване на приетите количества;
	4. да имат схема с обозначение на всички зони на територията на площадката;
	5. да притежават документ по чл.35 от ЗУО и изпълняват изискванията ЗУО и подзаконовите нормативни актове по прилагането му;
(2) На площадките следва да се води отчетност и да се предоставя информация съгласно изискванията на наредбата по чл.48, ал.1 от ЗУО и по ред, определен със Заповед на Кмета на община Кирково.
Чл. 39. (1)Площадките за приемане на отпадъци от хартия и картон, пластмаси и стъкло подлежат на вписване в регистър, поддържан от кмета на общината, съгласно чл.19, ал.3, т.14 от ЗУО.
(2) Регистърът по чл.39 се води и поддържа в електронен вид от длъжностни лица в Общинска администрация Кирково. 
Чл. 40. (1) За вписване в регистъра собствениците на площадките по чл.39 подават заявление до община Кирково в срок до 30 дни от пускане на площадката в експлоатация. На вписване в регистъра подлежи всяка отделна площадка, за която има издадено от компетентния орган разрешение за извършване на дейността.
(2) На вписване в регистъра подлежат следните данни:
	1. ЕИК и адрес на управление;
	2. лице за контакт, включително телефон, факс и електронна поща;
	3. пълен адрес за кореспонденция, включващ пощенски код;
	4. адрес на площадката на която се извършва дейността;
	5.наименование и код на отпадъка, съгласно наредбата по чл.3, ал.1 от ЗУО;
	6. номер на документ по чл.35 от ЗУО издаден от компетентния орган.
Чл.41. (1) Притежателят на документ по чл.35 от ЗУО за съответната площадка се задължава да предава приетите отпадъци от хартия и картон, пластмаси и стъкло единствено на лица, които притежават документ по чл.35 от ЗУО.
(2) За удостоверяване на приетите отпадъци от хартия и картон, пластмаси и стъкло, както и предадените за третиране по предходната алинея, притежателят на документа по чл.35 от ЗУО се задължава да представя справка на всеки три месеца, не по-късно от десето число след изтичане на тримесечието.
(3) Приемането на отпадъчни материали от хартия и картон, пластмаси и стъкло на площадките, вписани в регистъра по чл.39 от наредбата се извършва, като се попълва задължително документ удостоверяващ предаването и приемането на отпадъците.
Чл. 42. (1) Кметът и общинската администрация осигуряват площадки за безвъзмездно предаване на разделно събирани отпадъци от домакинствата.
(2) За всяка площадка по предходната алинея общинската администрация изготвя подробни указания за работа.
(3) На всяка една от площадките задължително се приемат опасни битови отпадъци от домакинствата и едрогабаритни отпадъци.
Раздел X.
МАСОВО РАЗПРОСТРАНЕНИ ОТПАДЪЦИ
НЕГОДНИ ЗА УПОТРЕБА БАТЕРИИ И АКУМУЛАТОРИ  /НУБА/
Чл. 43. Кметът на община Кирково организира дейностите по разделно събиране на портативни и автомобилни НУБА и/или оказва съдействие на организациите за опозотворяване на НУБА, в т.ч. определя местата за разполагане на необходимите елементи на системите за разделно събиране и местата за предаване на портативни и автомобилни НУБА съгласно разпоредбите на Наредбата за батерии и акумулатори и за негодни за употреба батерии и акумулатори.
Чл. 44. (1) За изпълнение на задължението по чл. 43 кметът сключва договори с:
	1. организации по оползотворяване на НУБА, притежаващи разрешение, издадено по реда на глава пета, раздел III от ЗУО, и/или
	2. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, рециклиране и/или оползотворяване на НУБА на територията на съответната община и/или комплексно разрешително, издадено по реда на глава седма, раздел II от ЗООС.
(2) Договорите трябва да съдържат най-малко следните условия:
	1. изисквания към системата за разделно събиране на портативни и автомобилни НУБА от домакинствата, в т. ч. обслужваното население, вид, брой и разположение на съдовете и площадките за разделно събиране на отпадъците, честота на обслужване;
	2. задълженията за контрол по спазване на изискванията за разделно събиране на портативни и автомобилни НУБА на територията на общината;
	3. задълженията и начина за предоставяне на информация на гражданите на съответната община по прилагане на системата за разделно събиране, провеждане на образователни и информационни кампании и работа с обществеността;
	4. задължение за предоставяне на кмета на общината най-малко веднъж годишно на информация за събраното количество НУБА на територията на общината.
(3) На интернет страницата на община Кирково се публикува актуална информация относно системата по предходните алинеи.
Чл. 45. Лицата, които извършват продажба на портативни и/или автомобилни батерии и акумулатори на крайни потребители са длъжни да предвидят достъпни места за поставяне на съдове за събиране и да приемат обратно негодните за употреба батерии и акумулатори от същия вид.
Чл.46. Лицата, които притежават негодни за употреба батерии и акумулатори, могат да:
	1.върнат НУБА на територията на търговски обект, в който се предлагат батерии и акумулатори от същия вид, без да е необходимо да закупуват нови.
	2.предават НУБА на общинска площадка за приемане на разделно събрани отпадъци от домакинствата, в т.ч. едрогабаритни отпадъци, опасни отпадъци и други отпадъци на територията на общината.
Чл. 47. Системите за разделно събиране на НУБА не трябва да възпрепятстват функционирането на съществуващите системи за събиране на битови отпадъци и за разделно събиране на други масово разпространени отпадъци.
Чл. 48. Забранява се:
(1) изхвърлянето на НУБА в съдовете за битови отпадъци в т.ч. за биоотпадъци и за разделно събиране на отпадъци от опаковки и отпадъчни материали от хартия и картон, метали, пластмаси и стъкло;
(2) нерегламентираното изхвърляне и/или изливане на електролит от НУБА;
(3) депонирането и/или изгарянето на портативни НУБА, съдържащи живак, кадмий или олово;
(4) депонирането и/или изгарянето на автомобилни и индустриални НУБА, както и на части или материали от тях, които могат да бъдат рециклирани и/или оползотворени по друг начин.
(5) съхраняване на НУБА в открити площадки
РАЗДЕЛ XІ
МАСОВО РАЗПРОСТРАНЕНИ ОТПАДЪЦИ 
ИЗЛЯЗЛО ОТ УПОТРЕБА ЕЛЕКТРИЧЕСКО И ЕЛЕКТРОННО ОБОРУДВАНЕ /ИУЕЕО/
Чл. 49. Кметът на община Кирково организира дейностите по разделното събиране на ИУЕЕО съгласно разпоредбите на Наредбата за излязлото от употреба електрическо и електронно оборудване.
Чл.50. (1) Кметът на общината оказва съдействие на организациите по оползотворяване и на лицата, които изпълняват задълженията си индивидуално, в т.ч. определя местата за разполагане на необходимите елементи на системите за разделно събиране и местата за предаване на ИУЕЕО;
(2) Изпълнението на задълженията си за участие в системите за разделно събиране на ИУЕЕО кметът на общината организира като сключва договори със: 
	1. организации по оползотворяване на ИУЕЕО, и/или
	2. лица, които изпълняват задълженията си индивидуално, и/или
	3. други лица, притежаващи документ по чл. 35 от ЗУО, за извършване на дейности по събиране, транспортиране, рециклиране и/или оползотворяване на отпадъци на територията на общината.
(2) Договорите трябва да съдържат най- малко следните условия:
	1. изисквания към системата за разделно събиране на ИУЕЕО от домакинствата, в т. ч. обслужваното население, вид, брой и разположение на съдовете и площадките за разделно събиране на ИУЕЕО, честота на обслужване, и/или за създаване на мобилни групи за събиране на ИУЕЕО по подаден сигнал на телефон, публикуван на интернет страницата на общината;
	2. Задълженията за контрол по спазване на изискванията за разделно събиране на територията на общината;
	3. Задълженията и начина за предоставяне на информация на гражданите на общината по прилагане на системата за разделно събиране, провеждане на образователни и информационни кампании и работа с обществеността;
	4. Задължение за предоставяне на кмета на общината най-малко веднъж годишно на информация за събраното количество ИУЕЕО на територията на общината.
(3) За събиране на ИУЕЕО от бита кметът на общината изготвя и утвърждава съвместно с лицата по ал.2 график, който следва да съдържа най-малко две дати годишно. Графикът се обявява чрез местните средства за масово осведомяване и по друг подходящ начин.
(4) Актуална информация се публикува на интернет страницата на община Кирково.
Чл. 51. Лицата, които извършват продажба на ЕЕО на крайните потребители, са длъжни да поставят на видно място в търговските обекти табели, съдържащи информация за възможностите и начина за обратно приемане в търговския обект на ИУЕЕО, образувано в бита и/ или други налични места за предаване на ИУЕЕО.
Чл. 52. Притежателите на ИУЕЕО могат да:
(1) върнат безплатно ИУЕЕО в търговските обекти, които извършват продажба на ЕЕО, при покупката на ново ЕЕО от сходен вид и изпълняващо същите функции;
(2) върнат безплатно много малко по размер ИУЕЕО (при което нито един външен размер не надвишава 25 cm) в търговските обекти или на входа на обектите, които извършват продажба на ЕЕО, с търговска площ, по-голяма или равна на 400 m2, без да закупуват ЕЕО от подобен вид;
(3) предадат ИУЕЕО, по заявка, съгласно утвърдения график за събиране на ИУЕЕО, когато има сключен договор по чл.50, ал.2 от Наредбата.  
Чл. 53. Забранява се:
 (1) чупенето на излезли от употреба газоразрядни лампи и електроннолъчеви тръби и с цел предотвратяване на случайното им счупване се предприемат съответните мерки;
(2) депонирането на ИУЕЕО, в т.ч. на разделно събраното ИУЕЕО, както и на отпадъците, получени след предварително третиране на ИУЕЕО, които подлежат на рециклиране и/или оползотворяване;
(3) нерегламентираното изхвърляне на ИУЕЕО;
(4) изхвърлянето на излязло от употреба електрическо и електронно оборудване, обозначено с маркировка за разделно събиране в съдовете за битови отпадъци.
РАЗДЕЛ XІI
МАСОВО РАЗПРОСТРАНЕНИ ОТПАДЪЦИ 
[bookmark: to_paragraph_id7418138]ОТРАБОТЕНИ МАСЛА
Чл. 54.(1)  Кметът на общината:
	1. определя местата за смяна на отработени моторни масла на територията на община Кирково, без да възпрепятства дейността на лицата, сключили договор с организация по оползотворяване, и/или на лицата, които изпълняват задълженията си индивидуално, и информира обществеността за местоположението им и за условията за приемане на отработените масла;
	2. съдейства за извършване на дейностите по събиране и съхраняване на излезли от употреба масла и предаването им за оползотворяване или обезвреждане.
Чл. 55. Кметът извършва дейностите по ал.1 на чл.54 в следните случаи:
(1) по т. 1 - когато местата за смяна на отработени моторни масла са разположени върху общински имот, и
(2) по т. 2 - когато има сключен договор за извършване на дейностите по събиране на отработени масла и предаването им на инсталации за оползотворяване и/или обезвреждане с: 
	1. организации по оползотворяване на отработени масла;
	2. лица, които пускат на пазара масла и изпълняват задълженията си индивидуално;
	3. други лица, притежаващи разрешение или регистрационен документ, издаден по реда на глава пета, раздели I и II от ЗУО, за извършване на дейности по събиране, транспортиране, регенериране и/или оползотворяване на отработени масла, и/или комплексно разрешително по реда на глава седма, раздел II от ЗООС.
Чл.56. (1) Към местата за смяна на отработени моторни масла се включват, сервизите и бензиностанциите, отговарящи на изискванията на ЗУО или подзаконовите нормативни актове по прилагането му.
(2) Еднолични търговци и юридическите лица, предлагащи за продажба моторни и трансмисионни масла, поставят на подходящи и достъпни места в търговските си обекти списъка на определените по ал.1 места. 
Чл.57. Едноличен търговец или юридическо лице, което извършва смяна на масла е задължено да сключи договор, с който се гарантира събирането и предаването на отработени масла или отпадъчни нефтопродукти за оползотворяване.
Чл. 58.  Забранява се:
(1) Изоставянето, изхвърлянето или друга форма на нерегламентирано обезвреждане на отработени моторни масла и отпадъчни нефтопродукти; 
(2) Изхвърлянето на отработени масла и отпадъчни нефтопродукти в повърхностните и подземните води, в канализационните системи;
(3) Съхраняване на отработени масла и отпадъчни нефтопродукти по начин, който води до замърсяване на  почвата;
(4) Нерегламентираното изхвърляне на отпадъците, образувани от извършването на дейности по третиране и транспортиране на отработени масла и отпадъчни нефтопродукти;
(5) Изхвърлянето на отработени масла и отпадъчни нефтопродукти в съдове за събиране на битови отпадъци;
(6) Депонирането на отработени масла и отпадъчни нефтопродукти;
(7) Нерегламентираното третиране и транспортиране на отработени масла;
(8) Третирането, включително изгарянето на отработени масла и отпадъчни нефтопродукти, по начин, водещ до превишаване на установените норми за допустими емисии на вредни вещества в атмосферния въздух и/или в инсталации, неотговарящи на изискванията на Закона за управление на отпадъците (ЗУО) и на наредбата по чл.43, ал.1 ЗУО; 
[bookmark: to_paragraph_id7418135](9) предаването на отработени масла и отпадъчни нефтопродукти на лица, които не притежават документ по чл.35 от ЗУО;
(10) смесването на отработени масла и отпадъчни нефтопродукти с други отпадъци, както и смесването на отработени масла с различни характеристики, което ще възпрепятства тяхното оползотворяване, освен в случаите, когато това е технически неизпълнимо и икономически неприложимо;
(11) смесването на отработени масла и отпадъчни нефтопродукти с горива, охлаждащи течности, спирачна течност, разтворители и други вещества и материали;
(12) извършването на смяна на отработени масла на места, които не са оборудвани за целта, и в съдове, неотговарящи на нормативните изисквания.
РАЗДЕЛ XІII
МАСОВО РАЗПРОСТРАНЕНИ ОТПАДЪЦИ 
ИЗЛЕЗЛИ ОТ УПОТРЕБА АВТОМОБИЛНИ ГУМИ
Чл. 59. (1) Кметът на общината:
	1. определя местата за събиране на ИУГ на територията на общината, без да възпрепятства дейността на лицата, сключили договор с организация по оползотворяване, и/или на лицата, изпълняващи задълженията си индивидуално, и информира обществеността за местоположението им и условията за приемане на ИУГ;
	2. съдейства за извършването на дейностите по събиране и съхраняване на ИУГ и предаването им за оползотворяване и/или обезвреждане.
(2) Кметът на общината извършва дейностите по ал. 1 в следните случаи:
	1. по т. 1 - когато местата за смяна на ИУГ са разположени върху общински имот, и
	2. по т. 2 - когато има сключен договор за финансиране на дейностите по събиране и съхраняване на ИУГ и предаването им за оползотворяване и/или обезвреждане със:
	а) организация по оползотворяване на ИУГ
	б) лицата, които пускат на пазара гуми, които изпълняват задълженията си по наредбата индивидуално.
(3) За извършване на дейности по ал.1, т.2 кметът на общината сключва договор с лица, които притежават съответният документ по чл.35 от ЗУО за извършване на дейности по събиране, съхраняване, транспортиране, оползотворяване или обезвреждане на ИУГ.
(4) Дейностите по оползотворяване или обезвреждане на ИУГ трябва да се извършват в съответствие със ЗУО и подзаконовите нормативни актове по прилагането му с цел предотвратяване на възможните вредни въздействия върху човешкото здраве и околната среда.

Чл. 60. (1) Лицата, които пускат на пазара гуми, са длъжни да осигурят възможност за приемане на ИУГ от крайните потребители в местата на продажбата и на смяната им.
(2) Информация до крайните потребители относно възможността по ал. 1 се осигурява чрез обява на интернет страницата или на видно място в обекта от лицата, извършващи продажба и смяна на гуми. 
(3) За предаването на ИУГ крайните потребители не дължат заплащане. 
(4) Лицата, извършващи продажба и/или смяна на гуми, в т.ч. мобилните сервизи за гуми, сключват договор с организация по оползотворяване на ИУГ, с лица, които пускат на пазара гуми, и изпълняват задълженията си индивидуално и/или с лица, които притежават документ по чл.35 от ЗУО. 
(5) Лицата по ал. 4, в т.ч. мобилните сервизи за гуми, са длъжни да осигурят възможност за приемане на ИУГ от крайните потребители в местата на продажба и смяна на гумите. 
(6) С договорите по ал. 4 се гарантира предаването на ИУГ на лица, извършващи дейностите по събиране, съхраняване, транспортиране, оползотворяване или обезвреждане на ИУГ и притежаващи документ по цл.35 от ЗУО. 
(7) Лицата, при чиято дейност се образуват ИУГ, отговарят за цялостното оползотворяване или обезвреждане на ИУГ. 
(8) Отговорността по ал. 7 се носи и от лицата, на които ИУГ са предадени за събиране, съхраняване или транспортиране. 
Чл. 61. Лицата, извършващи дейностите по събиране, съхраняване, транспортиране, оползотворяване или обезвреждане на ИУГ, трябва да притежават съответния документ по чл. 35 ЗУО. 
Чл. 62. (1) Събирането и/или съхраняването на ИУГ се извършва на площадки за събиране и/или съхраняване на ИУГ, обособени самостоятелно или като част от площадките, на които са разположени съоръжения и инсталации за оползотворяване или обезвреждане на ИУГ. 
(2) Събирането и/или съхраняването на ИУГ може да се извършва и в местата, където те се образуват, включително във: 
1. местата за смяна на гуми;
 2. местата за продажба на гуми. 
(3) За местата по ал. 2 не се изисква документ по чл. 61
Чл. 63. Забранява се:
	     1. изоставянето, нерегламентираното изхвърляне или друга форма на неконтролирано обезвреждане на ИУГ;
	2. изгарянето на ИУГ с изключение на случаите, в които лицата, притежават съответното разрешение по чл.35 от Закона за управление на отпадъците /ЗУО/;
	3. депонирането на цели и нарязани ИУГ с изключение на велосипедни гуми и гуми с външен диаметър, по-голям от 1400 мм;
	4.предаването на ИУГ за третиране и транспортиране на лица, които не притежават документ по чл.35 от ЗУО.
 РАЗДЕЛ XІV
МАСОВО РАЗПРОСТРАНЕНИ ОТПАДЪЦИ 
ИЗЛЕЗЛИ ОТ УПОТРЕБА МПС
Чл. 64. (1) Кметът на Общината:
1. определя местата за изграждане на общинските площадки за събиране и съхраняване на ИУМПС на територията на общината в съответствие с общинската Програма за управление на отпадъците;
2. организира дейностите по събирането на ИУМПС по чл.143, ал.7 и 8 от ЗДП и предаването им в центровете за разкомплектоване, за което уведомява звеното „Пътна полиция” при областната дирекция на Министерството на вътрешните работи по месторегистрация на МПС.
(2) Кметът на Общината извършва дейностите по ал.1, като сключва договор със:
1. организация по оползотворяване на ИУМПС;
2. лица, които изпълняват задълженията си индивидуално.
(3) Кметовете на общини с районно деление могат да сключват договори с лицата по ал.2 за всеки район по отделно.
(4)  Договорите по ал.2 съдържат най-малко:
1. изисквания към системата за събиране на ИУМПС на територията на съответната община;
2. задълженията за контрол по спазване на изискванията за събиране на ИУМПС на територията на общината;
3. задълженията за предоставяне на информация на гражданите на общината по прилагане на системата за събиране на ИУМПС, провеждане на образователни и информационни кампании и работа с обществеността;
(5) За площадките по ал.1, т.1 се отрежда достатъчно площ, като се отчита броят на ИУМПС на територията на общината за година.
Чл.65.  (1)(Частично отменен с Решение №282/ 27.11.2019г.по Административно дело №275/2019г. на Административния съд-Кърджали и добива следния вид) Дейностите по  временно съхраняване и разкомплектоване на излязло от употреба моторно превозно средство /ИУМПС/ имат право да извършват само лица, притежаващи съответното разрешително по чл. 35 от ЗУО.
(2) Лицата по ал.1 са длъжни да осъществяват конкретната дейност в съответствие с изисквания на Наредбата за излезлите от употреба моторни превозни средства (ИУМПС).
Чл. 66. (1) Собствениците на ИУМПС са длъжни да ги предават на площадки за събиране и съхраняване или в центрове за разкомплектоване. 
(2) Забранява се: 
1. предаването на ИУМПС или на отпадъци от МПС по начини, различни от предвидените в наредбата; 
2. предаването на ИУМПС на лица, които не притежават разрешение, издадено по реда на чл. 67 ЗУО, или комплексно разрешително, издадено по реда на глава седма, раздел II от Закона за опазване на околната среда.
(3) съхраняването на ИУМПС на имоти общинска и държавна собственост.
(3) В случай, че се установи, че УИМПС се намира върху имот, държавна или общинска собственост, паркирани по тротоарите, улиците, площадките, зелени площи и други терени държавна или общинска собственост, и когато собственикът на МПС не изпълни задълженията си по ал.1, както и в случаите, когато МПС не може да бъде идентифицирано поради липса на регистрационен или идентификационен номер и при невъзможност собственикът да бъде установен, се прилага процедурата по чл.69. 
Чл. 67. (1) Операторът на център за разкомплектоване или операторът на площадка за събиране и съхраняване издава за всяко прието ИУМПС удостоверение за разкомплектоването му по чл.19, ал.1 от Наредбата за излезлите от употреба моторни превозни средства. 
(2) Удостоверението по ал. 1 е условие за прекратяване на регистрацията съгласно чл. 18а, ал. 2, т. 3 и чл. 18б, ал. 1, т. 5 и 6 от Наредба № I-45 от 2000 г. за регистриране, отчет, пускане в движение и спиране от движение на моторните превозни средства и ремаркета, теглени от тях, и реда за предоставяне на данни за регистрираните пътни превозни средства.
(3)Собственикът на ИУМПС не заплаща такса за издаване на удостоверението по ал.1. 
(4) Собственикът на ИУМПС представя удостоверението по ал. 1 като неразделна част от документите за прекратяване на регистрация по реда на Наредба № I-45 от 2000 г.
(5) За едно ИУМПС, прието на площадка за събиране и съхраняване или в център за разкомплектоване, се издава само едно удостоверение за разкомплектоване. 
(6) За изоставените регистрирани МПС се издава удостоверение по ал. 1 само от оператор на център за разкомплектоване, като се попълват данните за МПС, които са известни.
Чл. 68. (1) При предаването на ИУМПС на площадки за събиране и съхраняване или в центрове за разкомплектоване собствениците им не заплащат такси. 
(2) Собствениците на ИУМПС заплащат разноски за приемането им в случаите, когато: 
1. предаваните ИУМПС съдържат добавени към тях други отпадъци; 
2. предаваните ИУМПС не съдържат основни компоненти. 
(3) Размерът на разноските по чл. 2 се вписва в удостоверението за разкомплектоване по чл. 67;
Чл.69. (1) Кмета на Община Кирково назначава комисия с представител на общинската администрация, съответното кметство и РУ „Полиция“ за установяване на изоставени ИУМПС и техните собственици. На установените ИУМПС на видно място се залепва стикер – предписание.
(2) Комисията съставя констативен протокол за техническото състояние на МПС в 2 екземпляра. При поискване екземпляр от протокола се предоставя на собственика на ИУМПС или на упълномощено от него лице.
(3) С поставянето на стикера – предписание за преместване на ИУМПС започва да тече 14-дневен срок за преместване на МПС.
(4) Преместването на ИУМПС на друго място общинска или държавна собственост, не спира изпълнението на предписанието по ал. 3. 
(5) В случай, че в срока по ал.3 собственикът не е изпълнил предписанието, въз основа на констативния протокол за техническото състояние на МПС по ал.2, кметът на общината издава заповед за принудително преместване на ИУМПС на площадка за временно съхранение или в център за разкомплектоване на ИУМПС.
(6) Заповедта се изпълнява от лицата, извършващи дейностите по събиране, транспортиране, временно съхраняване и разкомплектоване на ИУМПС за сметка на собственика. 
(7) Когато собственикът на ИУМПС е неизвестен или макар и известен не може да бъде уведомен поради трайно отсъствие от страната или поради други обективни причини, към констативния протокол по ал.2 се прилага служебна записка и/или други документи, удостоверяващи извършените действия и констатации по издирването на собственика. В тези случаи заповедта за принудително преместване влиза в сила 15 дни след  поставяне на таблото за обявление и интернет страницата на Община Кирково и съответното кметство, считано от датата на поставянето й. 
(8) На собственици на ИУМПС, които не изпълнят предписанието за преместване по ал.3 се съставя акт за установяване на административно нарушение по реда на ЗАНН. 
Чл.70. Лицата, притежаващи разрешително по чл.35 от ЗУО за извършване на дейности по събиране, транспортиране, временно съхраняване и разкомплектоване на ИУМПС и сключили договор с Кмета на общината са длъжни да:
 1. Приемат ИУМПС на денонощно охраняеми паркинги за временно съхранение и съставят констативен протокол за състоянието на ИУМПС;
2. Водят регистър за приетите автомобили
3. Предават за разкомплектоване ИУМПС не по-рано от 3 месеца от датата на приемането му за временно съхранение;
4. Освободят ИУМПС в срок до 3 работни дни в случаите, когато собственикът е поискал връщането на ИУМПС преди изтичането на срока по т.3 и е заплатил разходите по принудителното му преместване и временно съхранение.

РАЗДЕЛ XV
МАСОВО РАЗПРОСТРАНЕНИ ОТПАДЪЦИ 
ПРИЕМАНЕ И ПРЕДАВАНЕ НА ОТПАДЪЦИ ОТ ЧЕРНИ И ЦВЕТНИ МЕТАЛИ
Чл. 71. Дейностите по приемане, съхранение и третиране на отпадъци от черни и цветни метали се извършват от лица, притежаващи документ по чл.35 от Закона за управление на отпадъците (ЗУО).
Чл.72 (1) Дейностите с ОЧЦМ, отпадъци от хартия и картон, пластмаса, стъкло, отпадъци от опаковки, ИУЕЕО, НУБА и ИУМПС се извършват само на площадки, разположени на територии, за които съгласно устройствен план са допустими производствени и складови дейности, и на обекти на железопътната инфраструктура със стопанско предназначение. Всяка площадка трябва да отговаря на нормативните изисквания за опазване на човешкото здраве и околната среда.
(2) Изискванията по ал. 1 не се прилагат в случаите на обратно приемане на отпадъци от опаковки, ИУЕЕО, НУБА на мястото на продажба на съответните продукти.
(3) Техническите изисквания към площадките за извършване на дейности с ОЧЦМ, хартия и картон, пластмаса, стъкло, отпадъци от опаковки, ИУЕЕО, НУБА и ИУМПС се определят в наредбата по чл. 43, ал. 1 от ЗУО и наредбите за съответния вид масово разпространени отпадъци по чл. 13, ал. 1 от ЗУО.
(4) Разплащанията по сделки с ОЧЦМ се извършват по безкасов път.
(5) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Изискването по ал. 4 не се прилага за разплащания към физически лица, когато общата стойност на сключените от съответното физическо лице сделки с ОЧЦМ не надвишава 100 лв. „51.13 €“ в рамките на една календарна година.
Чл.73. (1) Предаването и приемането на отпадъци от черни и цветни метали /ОЧЦМ/, които нямат битов характер, включително тези, които представляват кабели и електропроводници от всякакъв вид и размер, елементи на електронната съобщителна инфраструктура, елементи и части от подвижния железопътен състав, железния път, включително осигурителните, сигнализационните и съобщителните съоръжения и всякакви инсталации към тях, всякакви елементи и части от пътната инфраструктура като пътни знаци, мантинели, метални капаци от шахти, части от уличното осветление или воднонапоителни системи и съоръжения, както и на металосъдържащи паметници или части или елементи от тях, се извършва само при наличие на сертификат за произход, издаден от лицата, при чиято дейност се образуват, и въз основа на сключен писмен договор.
(2) Физическите лица могат да предават ОЧЦМ само с битов характер при наличие на декларация за произход.
(3) Предаването на отпадъци в случаите по ал. 2 се извършва на:
1. площадки определени от кмета на общината или чрез кампании за разделно събиране на отпадъци от домакинствата, организирани от кмета на общината;
2. лица, притежаващи разрешение или комплексно разрешително по чл. 35, ал. 1 от ЗУО за дейности с ОЧЦМ, или
3. лица, притежаващи регистрационен документ за събиране и транспортиране на отпадъци, които имат сключен договор с лица, притежаващи разрешение или комплексно разрешително по чл. 35, ал. 1 от ЗУО за дейности с ОЧЦМ.
(4) Сертификатът и декларацията за произход на ОЧЦМ се попълват по образец, утвърден от министъра на околната среда и водите.
(5) Отпадъците по ал.1 се съхраняват и подготвят за оползотворяване отделно от останалите ОЧЦМ.
(6) В случаите, когато на една площадка се извършват дейности с отпадъци от метални опаковки, ИУЕЕО, НУБА, ИУМПС и ОЧЦМ, отпадъците се съхраняват отделно на обособени части на площадката до извършване на дейност по тяхната подготовка преди оползотворяване. При последващо предаване на отпадъци от ОЧЦМ, образувани след подготовка преди оползотворяване на метални опаковки, ИУЕЕО, НУБА и ИУМПС, отпадъците се отчитат отделно с код и наименование съгласно наредбата за класификация на отпадъците.
(7) Лицата извършващи дейности с ОЧЦМ, са длъжни да осигурят на всяка площадка 24-часово видеонаблюдение в едномесечен срок от получаване на разрешението или неговото допълнение с нова/и площадки и да съхраняват записите в продължение на една година.
Раздел XVI
ФИНАНСИРАНЕ 
Чл. 74 Финансиране на дейностите по управление на битови отпадъци се осъществява чрез събиране на такса за битови отпадъци, определена в годишен размер въз основа на одобрена план – сметка за приходите и разходите за дейностите по събиране и транспортиране на битови отпадъци до съоръжения и инсталации за тяхното третиране, третиране на битовите отпадъци в съоръжения и инсталации и поддържане на чистотата на териториите за обществено ползване в населените места и селищните образувания в общината за съответната година. 
Чл. 75. (1)  Разходите за управление и дейности с битови отпадъци са предвиждат по бюджета на община Кирково в размер, не по-малък от планираните за съответната година приходи от такса битови отпадъци;
(2) Когато причинителите на отпадъци са неизвестни, разходите по възстановяването на качествата на околната среда се поемат от лицата, в чието държане се намират отпадъците.
(3) Всички разходи за възстановяване на качествата на околната среда и за разкриване на действителния причинител се възстановяват от него.
Чл. 76. (1) Общинският съвет Кирково приема наредба за определянето и администрирането на местните такси и цени на услуги.
(2) С наредбата по ал.1 се определят размера на таксата за битови отпадъци, както и реда и условията за събирането и освобождаването от заплащане.
Раздел XVII
КОНТРОЛ ПО УПРАВЛЕНИЕТО НА ОТПАДЪЦИТЕ
Чл. 77. (1) Кметът на общината или оправомощени от него със заповед длъжностни лица контролират:
1. дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци;
2. дейностите по депониране на производствени и опасни отпадъци на общински и/или регионални депа;
3. площадките за дейности с ОЧЦМ;
4. спазването на други изисквания, определени с настоящата наредба;
(2) Кметът на общината организира и контролира закриването, рекултивацията на терените и последващия мониторинг на депата за битови и строителни отпадъци на територията на общината.
(3) Длъжностните лица по ал. 1 извършват проверки по документи и/или проверки на място.
(4) Длъжностните лица по ал. 1 поне веднъж годишно извършват проверка на документите, които се изискват от ЗУО и подзаконовите нормативни актове по прилагането му на търговците и брокерите на отпадъци и на лицата, при чиято дейност се образуват отпадъци, и/или извършващи дейности с отпадъци.
(5) Проверката на място е независима от проверката по ал. 4 и се осъществява поне веднъж годишно в мястото на извършване на дейността и в присъствието на проверявания или на лица, които работят за него. В отсъствието на такива лица проверката се извършва с участието на поне един свидетел.
(6) Длъжностното лице, осъществяващо проверката на място, има право:
1. на достъп в помещенията, в които се извършва контролираната дейност;
2. да изисква представянето на документите, които съгласно нормативните изисквания трябва да се намират в мястото на проверката;
3. да изисква писмени и устни обяснения от всеки, който работи за проверяваното лице;
4. да привлича експерти в съответната област, когато проверката е сложна или изисква специални знания.
(7) Ако при проверката на място бъде констатирана липса на документи, удостоверяващи спазването на установените изисквания, на проверяваното лице се определя 7-дневен срок за представянето им.
Чл. 78. (1) При извършване на проверките длъжностните лица по чл. 77 ал. 1 съставят констативни протоколи и/или актове за установяване на административни нарушения и при констатирани нарушения дават задължително предписание и определят срок за отстраняване на нарушенията.
(2) За констатираните нарушения при проверките за спазване на условията и реда за извършване на дейности с ОЧЦМ Кметът на общината уведомява в 14-дневен срок Директора на РИОСВ – Хасково, като му изпраща всички документи.
Раздел XVIII
АДМИНИСТРАТИВНО НАКАЗАТЕЛНА ОТГОВОРНОСТ
Чл. 79. Контролът и санкциите по настоящата наредба се упражняват от Кмета на Община Кирково или от оправомощени от него длъжностни лица, както и кметовете на кметства.
Чл. 80. Нарушенията по настоящата наредба се установяват с актове за установяване на административни нарушения, съставени от длъжностни лица, оправомощени със заповед на кмета на община Кирково, както и от кметовете на кметства.
Чл. 81. Във основа на съставените актове Кметът на общината или оправомощени от него длъжностни лица издават наказателни постановления.
Чл. 82. Установяването на нарушенията, издаването, обжалването и изпълнението на наказателните постановления се извършва по реда, предвиден в ЗАНН.
Чл. 83. (1) При повторно нарушение от същия вид размера на глобата или имуществената санкция се удвоява.
(2) Нарушението е повторно, когато е извършено до една година от влизане в сила на наказателното постановление, с което нарушителят е наказан за нарушение от същия вид.
Чл. 84. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Който не допусне длъжностно лице от контролните органи в подлежащите на контрол обекти или не предостави на контролните органи документи или информация с цел възпрепятстване на проверката, се наказва с глоба от 200 до 1000 лева „от 102.26€ до 511.29€“, а юридически лица и еднолични търговци с имуществена санкция в размер от 5 000 до 10 000 лв. „от 2556.46€ до 5112.92€.
Чл. 85. Административно-наказателната отговорност по настоящата наредба се носи, доколкото такава отговорност за същото нарушение не е реализирана по реда, предвиден в закон или друг нормативен акт.
Чл. 86. За нарушаване на разпоредбите на настоящата наредба физическите лица се наказват с глоби както следва:
(1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с глоба от 300 до 1 000 лв. „от 153.39€ до 511.29€“ физическо лице, което:
1. изхвърля отпадъци на неразрешени за това места;
2. предава отпадъци на лица, които не притежават разрешение, комплексно разрешително или регистрационен документ по чл. 35 от ЗУО в случаите, когато такива се изискват;
3. не предаде излязло от употреба моторно превозно средство на площадки за съхраняване или в центрове за разкомплектоване;
4. изхвърля масово разпространени отпадъци, обозначени с маркировка за разделно събиране, в контейнери за смесени битови отпадъци и в съдове за събиране на отпадъци, поставени в имоти - публична държавна или общинска собственост, или ги смесва с други материали или отпадъци по начин, затрудняващ тяхното последващо рециклиране или оползотворяване, когато в конкретното населено място е създадена система за разделно събиране на съответните масово разпространени отпадъци;
5. не изпълнява разпоредбите за повторна употреба, рециклиране и оползотворяване на строителни отпадъци;
6. изхвърля битови отпадъци в съдове за разделно събиране;
7. обръща, нарушава целостта, естетическия вид и/или запалва съдове за събиране на отпадъци.
(2) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) За явно маловажни случаи на административни нарушения по ал. 1, т. 1 и 4, установени при извършването им, овластените за това органи налагат на местонарушението глоби в размер от 10 до 50 лв „от 5.11€ до 25.56€“ срещу издаване на фиш по реда на ЗАНН.
(3) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  Наказва се с глоба от 1 400 до 4 000 лв. „от 715.81€ до 2045.17€“ физическо лице, което:
1. предава ОЧЦМ с битов характер без декларация за произход по чл. 39, ал. 2 от ЗУО или откаже да попълни такава или е попълнило неверни сведения в декларацията;
2. предава ОЧЦМ с битов характер на лице без разрешение или комплексно разрешително по чл. 35, ал. 1 от ЗУО;
3. извършва дейности с ОЧЦМ, ИУЕЕО, НУБА и/или ИУМПС без регистрация по Търговския закон или без разрешение, ако деянието не съставлява престъпление;
4. предава ОЧЦМ, които нямат битов характер, в т.ч. по чл. 39, ал. 1 от ЗУО;
5. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) получава плащане в брой за предадени ОЧЦМ, когато общата стойност на сделките през съответната календарна година надвишава 100 лв. „51.13€“.
(4) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  Наказва се с глоба от 2 000 до 5 000 лв. „от 1022.58€ до 2556.46€“ физическо лице, което нерегламентирано изгаря или извършва друга форма на нерегламентирано третиране на отпадъци.
(5) При повторно нарушение глобата е както следва :
1. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) по ал. 1 - в размер от 600 до 2 000 лв. „от 306.78€ до 1022.58€“.;
2. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) по ал. 3 - в размер от 2 800 до 8 000 лв. „от 1431.62€ до 4090.34€“.;
Чл. 87. За нарушаване на разпоредбите на тази наредба и на ЗУО юридическите лица и едноличните търговци се наказват с имуществена санкция както следва:
(1) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с имуществена санкция в размер от 1 400 до 4 000 лв. „от 715.81€ до 2045.17€“ едноличен търговец или юридическо лице, което:
1. изхвърля неопасни отпадъци на неразрешени за това места;
2. нерегламентирано изгаря или извършва друга форма на нерегламентирано третиране на неопасни отпадъци;
(2) (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) Наказва се с имуществена санкция в размер от 10 000 до 50 000 лв. „от 5112.92€ до 25564.59 €“ едноличен търговец или юридическо лице, което:
1. изхвърля опасни отпадъци на неразрешени за това места;
2. нерегламентирано изгаря или извършва друга форма на нерегламентирано третиране на опасни отпадъци;
(3) При повторно нарушение се налага имуществена санкция, както следва:
1. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) по ал. 1 - в размер от 2 800 до 8 000 лв. „от 1431.62€ до 4090.34€“.;
2. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) по ал. 2 - в размер от 20 000 до 100 000 лв. „от 10225.84€ до 51129.19€“.;
Чл.88. (1) Наказва се с имуществена санкция едноличен търговец или юридическо лице, което:
1. извършва дейности с ОЧЦМ без разрешение;
2. предава ОЧЦМ, получени като технологичен отпадък от собствено производство или от собствен амортизационен лом, на лица без разрешение;
3. приема ОЧЦМ от юридическо лице или едноличен търговец без сертификат за произход или без писмен договор;
4. след извършване на сделката за получаване и/или експедиране на ОЧЦМ не вписва в отчетните документи всички обстоятелства;
5. не допусне контролните органи до местата, където осъществява дейността си, или не представи в указания от тях срок отчетни документи за приетите, внесените, предадените и изнесените ОЧЦМ или други документи, които е длъжен да води;
6. сключва договор или приема сертификат или декларация с невписани всички изискуеми данни, идентифициращи лицата или купувания отпадък;
7. в тримесечен срок след преустановяване на дейността не реализира наличните количества ОЧЦМ и/или не предприеме необходимите действия за почистване на съответната площадка;
8. нарушава изискванията на чл.73, ал.4,5 и 6;
9. приема от физически лица ОЧЦМ с битов характер без декларация за произход;
10. приема от физически лица ОЧЦМ, които нямат битов характер, в т.ч. отпадъци по чл.73, ал.1;
11. извършва разплащания по сделки с отпадъци в нарушение на изискванията по чл. 38, ал. 4 и 5 от ЗУО;
(2) (Частично отменен с решение №268/12.11.2019г. по Административно дело №277/2019г. на Административния съд –Кърджали и добива следния вид, изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) За нарушенията по ал. 1,  т.4  - от 3000 до 10 000 лв. „от 1533.88€ до 5112.92€“.
(3) (Частично отменен с решение №268/12.11.2019г. по Административно дело№277/2019г. на Административния съд –Кърджали и добива следния вид, изм. и доп. с Решение №200/16.06.2025 г. на Общински съвет-Кирково в сила от 01.01.2026 г.) При повторно нарушение по ал. 1,  т.4 от 6000 до 20 000 лв. „от 3067.75€ до 10225.84€“.
Чл. 89. (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  Наказва се с имуществена санкция в размер от 5000 до 10 000 лв. „от 2556.46€ до 5112.92€“ едноличен търговец или юридическо лице, което:
1. възложи или извършва строителни или монтажни работи или премахване на строежи без наличие на план за управление на строителни отпадъци в случаите, когато такъв се изисква по чл.11, ал.1 от Закона за управление на отпадъците;
2. не постигне изпълнението на целите за оползотворяване и рециклиране на строителни отпадъци съгласно изискванията и сроковете, определени с наредбата по чл.43, ал.4 от ЗУО.
3. не постигне целите за влагане на рециклирани строителни материали съгласно изискванията и сроковете, определени с наредбата по чл. 43, ал. 4. от ЗУО.
Чл. 90. (1)  (изм. и доп. с Решение №200/16.06.2025 г. на Общински съвет-Кирково в сила от 01.01.2026 г.)  За други нарушения на тази наредба, физическите лица се наказват с глоба от 300 до 3000 лв. „от 153.39€ до 1533.88€“, а на едноличните търговци и юридическите лица се налага имуществена санкция от 1000 до 6000 лв. „от 511.29€ до 3067.75€“.
(2) При повторно нарушение размерът на глобата или имуществената санкция е в двойния размер по ал. 1.
Раздел XIX
ДОПЪЛНИТЕЛНИ РАЗПОРЕДБИ
§ 1. По смисъла на тази наредба: 
1. „Битови отпадъци” /БО/ са отпадъците, които се получават в резултат на жизнената дейност на хората по домовете, в административни, социални и обществени сгради. Към тях се приравняват и отпадъци от търговски обекти и съпътстващи производството занаятчийски обекти за отдих и забавления, които по своя характер и състав са сравними с отпадъците от домакинствата, нямат характер на опасни отпадъци и в същото време тяхното количество или състав няма да попречи на третирането им съвместно с битовите, с изключение на производствени отпадъци и отпадъци от селското и горското стопанство.
2. "Биоотпадъци" са биоразградими отпадъци от парковете и градините, хранителни и кухненски отпадъци от домакинствата, ресторантите, заведенията за обществено хранене и търговските обекти, както и подобни отпадъци от предприятията на хранително-вкусовата промишленост
3. "Биоразградими отпадъци" са всички отпадъци, които имат способността да се разграждат анаеробно или аеробно, като хранителни и растителни отпадъци, хартия, картон и други.
4. „Депо”  е съоръжение за обезвреждане на отпадъци, което се намира на земята или под земята, вкл. тези на територията на предприятията /депа, в които причинителят на отпадъци ги обезврежда  непосредствено до мястото на образуването им/. Към депата не се включват съоръженията за временно съхранение на отпадъците и тези, в които отпадъците се претоварват или третират преди по-нататъшната им обработка или рециклиране. Депото за отпадъци е комплексен обект, който включва:
а) инженерно съоръжение, предназначено за организирано складиране на отпадъци за повече от шест месеца по начин, който не представлява опасност за човешкото здраве и околната среда и, за което не се предвижда последващо третиране на отпадъците;
б) спомагателни и обслужващи сгради, съоръжения и инсталации, в съответствие с неговата специфика, технология на депониране и вида на депонираните отпадъци.
5. „Депониране на отпадъци” е метод, при който не се предвижда последващо третиране на отпадъците и представлява складиране на отпадъци за срок, по-дълъг от три години за отпадъци, предназначени за оползотворяване и една година за отпадъци предназначени за обезвреждане по начин, който не представлява опасност за човешкото здраве и околната среда.
6. „Едрогабаритни отпадъци” са битови отпадъци, различни от ИУЕЕО, които поради своите размери и тегло не могат да се поставят в съдовете за твърди битови отпадъци и създават затруднения при товаренето им;
7. „Излязло от употреба електрическо и електронно оборудване”/ИУЕЕО/ е електрическо и електронно оборудване, което е отпадък по смисъла на § 1, т. 17 от допълнителните разпоредби на ЗУО, включително всички компоненти, части и консумативи, които са част от ЕЕО в момента, в който притежателят му се освобождава от него.
8. „Излязло от употреба МПС” /ИУМПС/ е отпадък по смисъла на § 1, т. 17 от допълнителните разпоредби на ЗУО, в т.ч.:
а) моторно превозно средство с прекратена регистрация, за което има изрично писмено уведомление от лицензиран застраховател, съгласно чл. 18а, ал. 2, т. 1 от Наредба № I-45 от 2000 г.;
б) моторно превозно средство, на което не е заверен знакът за технически преглед съгласно чл. 32д от Наредба № I-45 от 2000 г. или съгласно чл. 38 от Наредба № Н-32 от 2011 г. за повече от две години от определената му дата за следващ преглед за проверка на техническата му изправност, в случай че то се намира върху държавна или общинска собственост;
в) изоставено регистрирано МПС. 
9. "Изоставено регистрирано МПС" по смисъла на § 6, т. 45 от ДР на ЗДП - ИУМПС, което се намира върху имот - държавна или общинска собственост, изоставено е от собственика си и той не се яви пред компетентните органи в тримесечен срок от уведомяването му по надлежния ред.
10. „Масово разпространени отпадъци” /МРО/ са отпадъци, които се образуват след употреба на продукти от многобройни източници на територията на цялата страна и поради своите характеристики изискват специално управление.
11. „Негодни за употреба батерии и акумулатори" /НУБА/  са батерии или акумулатори, които не могат да бъдат използвани за целите, за които са произведени, и са отпадък по смисъла на § 1, т. 17 от допълнителните разпоредби на ЗУО.
12. „Обезвреждане" е всяка дейност, която не е оползотворяване дори когато дейността има като вторична последица възстановяването на вещества или енергия.
13. „Организация по оползотворяване" е юридическо лице, регистрирано по Търговския закон или съгласно националното му законодателство, което не разпределя печалба и което управлява и/или самостоятелно извършва дейностите по разделно събиране, рециклиране и оползотворяване на масово разпространени отпадъци.
14. „Опасни отпадъци" /ОО/ са отпадъците, чийто състав, количество и свойства създават риск за човешкото здраве и околната среда, притежават едно или повече свойства, които ги определят като опасни, и/или съдържат компоненти, които ги превръщат в опасни, съгласно Наредбата за реда и начина за класифициране, етикетиране и опаковане на химични вещества и смеси, приета с Постановление № 182 на Министерския съвет от 2010 г. (ДВ, бр. 68 от 2010 г.), или всяко вещество или смес, които попадат поне в една от  класовете или категории на опасност, установени в Приложение I на Регламент (ЕО) № 1272/2008 на Европейския парламент и на Съвета от 16 декември 2008 г. относно класифицирането, етикетирането и опаковането на вещества и смеси (OB, L 353, 31 декември 2008 г.) 
15. „Отпадък” е вещество, предмет или част от предмет, от който притежателят се освобождава, възнамерява да се освободи, или е длъжен да се освободи по смисъла на § 1, т. 17 от ЗУО. 
16.„Отпадъци от черни и цветни метали" /ОЧЦМ/ са технологичните.отпадъци, получени от добива, преработката или механичната обработка на цветни и черни метали и сплавите им, бракуваните машини, съоръжения, детайли и конструкции от производствен, строителен или битов характер с изключение на опасните отпадъци.
	17.„Отпадъци от черни и цветни метали с битов характер" са отпадъци от черни и цветни метали, получени в резултат на жизнената дейност на хората по домовете, в административни, социални и обществени сгради. Към тях се приравняват и отпадъците от черни и цветни метали, получени от търговски обекти, занаятчийски дейности, обекти за отдих и забавления.
18. „Отработени масла" са всички смазочни или_ индустриални масла на минерална или синтетична основа, негодни за употреба по първоначалното им предназначение, като отработени моторни и трансмисионни масла, смазочни масла, турбинни и хидравлични масла.
19."Площадка за третиране на отпадъци" е територия, на която с влязъл в сила ПУП се предвижда застрояване със съоръжения за третиране на отпадъци и/или поставяне на преместваеми такива.
20.„Повторна употреба" е всяка дейност, чрез която продуктите,; или компонентите, които не са отпадъци, се използват отново за целта, за която са били предназначени.
	21.„Повторно нарушение" е нарушение, което е извършено в едногодишен срок от влизането в сила на наказателното постановление, с което нарушителят е наказан за нарушение от същия вид.
22.„Предварително съхраняване" е дейност по съхраняване на отпадъци при мястото на образуване до събирането им в съоръжения, където те се разтоварват, за да се подготвят за последващо транспортиране до друг обект с цел оползотворяване или обезвреждане.
23.„Предотвратяване" са мерките, взети преди веществото, материалът или продуктът да стане отпадък, с което се намалява:
а) количеството отпадъци, включително чрез повторната употреба на продуктите
или удължаването на жизнения им цикъл;
б) вредното въздействие от образуваните отпадъци върху околната среда и човешкото здраве, или
в) съдържанието на вредни вещества в материалите и продуктите.
24. „Притежател на отпадъци“ е причинителят на отпадъци или физическото или юридическото лице, в чието владение се намират те.
25. „Причинител на отпадъци“ е физическо или юридическо лице, при чиято дейност се образуват отпадъци (първичен причинител на отпадъците), или всеки, който осъществява предварителна обработка, смесване или други дейности, водещи до промяна на свойствата или състава на отпадък
26. „Производствени отпадъци” са отпадъците, образувани в резултат на производствената дейност на физическите и юридическите лица.
27. „Разделно събиране” е събирането, при което поток от отпадъци се разделя по вид и естество на отпадъците с оглед улесняване на специфично третиране по смисъла на § 1, т. 34 от допълнителните разпоредби на ЗУО.
28. „Рециклиране” е всяка дейност по оползотворяване, чрез която отпадъчните материали се преработват в продукти, материали или вещества за първоначалната им цел или за други цели. 
29.„Събиране" е натрупването на отпадъци, включително предварителното сортиране и предварителното съхраняване на отпадъци, с цел транспортирането им до съоръжение за третиране на отпадъци.
30.„Съхраняване" е дейност, свързана със складирането на отпадъците от събирането им до тяхното третиране, за срок, не по-дълъг от:
а)	три години - при последващо предаване за оползотворяване;
б)	една година - при последващо предаване за обезвреждане.
31.„Строителни отпадъци" /СО/ са отпадъците от строителство и разрушаване, съответстващи на кодовете отпадъци, посочени в глава 17 от Индекс към Решение 2000/532/ЕО на Комисията от 3 май 2000 г.
32."Съдове за битови отпадъци" са контейнери, кофи, кошчета на обществени места, в които се изхвърлят битови отпадъци, както и полиетиленови чувалчета за разделно събиране.
33.„Транспортиране" е превозът на отпадъци, включително съпътстващите го дейности по товарене, претоварване и разтоварване, когато се извършва от оператора като самостоятелна дейност.
34.„Третиране на отпадъците" са дейностите по оползотворяване или обезвреждане, включително подготовката преди оползотворяване или обезвреждане.
35.„Управление на отпадъците" са събирането, транспортирането, обезвреждането и оползотворяването на отпадъците, включително осъществяваният контрол върху тези дейности, следексплоатационните грижи за депата, както и действията, предприети в качеството на търговец или брокер.
§ 2. Използвани съкращения по смисъла на тази наредба: 
1. Битови отпадъци /БО/ 
1. Строителни отпадъци /СО/
1. Опасни битови отпадъци /ОБО/
1. Масово разпространени отпадъци /МРО/
1. Негодни за употреба батерии и акумулатори /НУБА/ 
1. Излязло от употреба електрическо и електронно оборудване /ИУЕЕО/ 
1. Отработени моторни масла /ОММ/ 
1. Излезли от употреба моторни превозни средства /ИУМПС/ 
1. Излезли от употреба автомобилни гуми /ИУАГ/
1. Закона за управление на отпадъците /ЗУО/
1. Разгъната застроена площ (РЗП)
1. Строително монтажните работи /СМР/
1. Земни маси /ЗМ/
§ 3.Съгласно чл.33 от ЗУО
(1) Системите за разделно събиране на отпадъци по чл. 19, ал. 3, т. 6 от ЗУО и за разделно събиране на отпадъци от опаковки обхващат не по-малко от 6 000 000 жители на територията на страната и задължително включват всички населени места с население, по-голямо от 5000 жители, и курортните населени места.
(2) Отпадъците от хартия и картон, стъкло, пластмаси и метали, образувани от търговски обекти, производствени, стопански и административни сгради, се събират разделно.
(3) Изключение от изискването по ал. 2 се допуска в населени места, където няма изградена система за разделно събиране на същите отпадъци от домакинствата.
(4) Ползвателите на търговски обекти, производствени, стопански и административни сгради в населените места по ал. 1 са длъжни да събират разделно отпадъците по ал. 2 и да ги предават на лица, притежаващи разрешение, комплексно разрешително или регистрационен документ по чл. 35 от ЗУО и/или с организация по оползотворяване.
ЗАКЛЮЧИТЕЛНИ РАЗПОРЕДБИ
§ 4. Настоящата наредба се издава на основание чл.21, ал.2 от Закона за местното самоуправление и местната администрация и във връзка с чл.22 от Закона за управление на отпадъците. 
§ 5. Наредбата е приета с Решение №353  на  Общински съвет – Кирково с протокол № 34 от 29.03.2018 г.
§ 6. /Нов с решение № 200 по протокол. № 20/ 16.06.2025 г./ Наредба за изменение и допълнение на Общински съвет - Кирково влиза в сила от датата на въвеждане на еврото в Република България.

